
Tilalmak és szabadság a büntető bizonyításra vetítve

A bizonyítás kedvelt téma a jogirodalomban, minthogy sokak szerint a bizonyítás a legfontosabb része a büntetőeljárásnak. A bizonyítási tilalmak és a szabad bizonyítás kérdésköre azonban nem igazán köti le a szerzők érdeklődését, az ilyen tárgyú tanulmányok ritkák.
A dolgozat célja annak bemutatása, hogy ma Magyarországon a bizonyítás szabadsága miként jelenik meg és a tilalmak megsértésének mik a következményei. Tárgyalja, hogy a bizonyítás mire, milyen tényekre terjed ki, mindez elengedhetetlen ahhoz, hogy főképpen a bizonyítási tilalmaknál érzékelhető legyen ennek a korlátnak a jelentősége. A bizonyítást átható speciális elvek révén jut majd el a bizonyítás tilalmának és szabadságának a definiálásához. A bizonyítási szabadság és tilalmak kérdéseinek a feldolgozása azért szükséges, mert az ezeknek a megsértésével nyert bizonyítékok nem járulhatnak hozzá a bizonyítás sikerességéhez.
Hipotézise, hogy eljárási szabálysértéshez vezethetnek, mely megalapozatlanságot eredményez. Kiemeli, hogy a szabályozatlanság miért nem lehet táptalaja a törvénysértésnek, ugyanis tisztázni és szabályozni kell a visszaélésekre alkalmat adó eseteket. A bírósági ítélet csak olyan eljárásban lehet hiteles, amely mentes mindenféle törvénysértéstől.
A dolgozat végkövetkeztetése szerint a pontos, precíz szabályok lefektetése nem jelenti azt, hogy nem fordulhat elő törvénysértés, ugyanakkor lényegesen kevesebb teret ad neki. Bemutatja, hogy a fő cél az igazságszolgáltatás kudarcát kikerülni: a tényeket helyesen megállapítani és megalapozott ítéleteket hozni.



